10เดือนรถชนใกล้5แสนราย ประกันจ่ายอื้อ
10 เดือน อุบัติเหตุทางถนน 4.83 แสนราย เคลมออนไลน์ 1.93 แสนราย
24 ต.ค. 2555

10 เดือน อุบัติเหตุทางถนน 4.83 แสนราย เคลมออนไลน์ 1.93 แสนราย
ศูนย์ข้อมูลอุบัติเหตุ เพื่อเสริมสร้างวัฒนธรรมความปลอดภัยทางถนน (Thai RSC) บริษัท กลางคุ้มครองผู้ประสบภัยจากรถ รายงานว่า ข้อมูลสะสมอุบัติเหตุทางถนนตั้งแต่ต้นปีถึงวันที่ 22 ต.ค. 2555 รวมทั้งสิ้น 4.83 แสนราย แยกเป็น ได้รับบาดเจ็บ 4.77 แสนราย และเสียชีวิต 5,853 ราย โดยปีนี้เป็นปีแรกที่ได้ทำการรวบรวมข้อมูลรายงานทุกวัน
ทั้งนี้ มีผู้ใช้สิทธิ พ.ร.บ.กับบริษัท กลางฯ ถึงวันที่ 5 ต.ค. ผ่านระบบเคลมออนไลน์ จำนวน 1.93 แสนราย แยกเป็นเสียชีวิต 6,536 คน ทุพพล ภาพ 529 คน บาดเจ็บสาหัส 7,991 คน บาดเจ็บปานกลาง 6.87 หมื่นคน และบาดเจ็บเล็กน้อย 1.09 แสนคน
สำหรับสิทธิตาม พ.ร.บ.คุ้มครองผู้ประสบภัยจากรถฯ ถ้าประสบอุบัติเหตุและไม่มีคู่กรณีจะได้รับความคุ้มครอง 
หากผู้ประสบภัยเป็นผู้โดยสารหรือบุคคลภายนอกรถ กรณีบาดเจ็บจะได้รับการชดใช้ค่าเสียหายไม่เกิน 5 หมื่นบาท และกรณีเสียชีวิต สูญเสียอวัยวะ หรือทุพพลภาพถาวรจะได้รับการชดใช้ 2 แสนบาท กรณีผู้ขับขี่ได้รับบาดเจ็บและเป็นฝ่ายผิด จะได้รับค่ารักษาพยาบาลตามจ่ายจริง แต่ไม่เกิน 1.5 หมื่นบาท และถ้าเสียชีวิตในภายหลังจะได้รับค่าปลงศพอีกจำนวน 3.5 หมื่นบาท รวมแล้วไม่เกิน 5 หมื่นบาท